"Správy o mojej smrti sú pravdivé," Toto by povedal Meky, keby žil, objavilo sa na instagramovom profile hudobnej legendy v stredu 10. novembra podvečer.
Pod čiernobielou fotografiou sa začali kopiť kondolencie od fanúšikov, ale aj známych ľudí. "Úprimnú sústrasť," napísala kapela IMT Smile.
Emotikon holubice a srdiečka poslalo do komentára aj hudobné vydavateľstvo Universal, zareagoval aj fotograf Lukáš Kimlička.
Meky po sebe zanechal desiatky známych hitov
Miroslav Žbirka bol jeden z najúspešnejších slovenských spevákov. Predtým ako rozbehol sólovú kariéru, založil skupinu Modus, v ktorej pôsobil aj s Marikou Gombitovou či Jankom Lehotským.
Za skladbu Úsmev vyhrala skupina Bratislavskú lýru. V roku 1982 sa Meky stal prvým slovenským Zlatým slávikom.
Žbirka má na konte štrnásť sólových albumov a desiatky hitov. K najznámejším patrí Biely kvet, 22 dní, Balada o poľných vtákoch, Atlantída, Múr našich lások, Len s ňou a ďalšie.
RTVS odvysiela na počesť Miroslava Žbirku dokument Meky, ktorý si môžete pozrieť o 20:10 hod. na Dvojke.
Pred necelým rokom hosťoval Meky v relácii Neskoro večer.